google/wiki40b huggingface dataset:
Meeleelund

Meeleelundid ehk meeleorganid (organa sensum) on paljudel loomadel (sealhugas inimestel) välis- ja sisekeskkonnast pärinevaid ärritusi vastuvõtvad elundid.
Meeleelundid on kohastunud füüsikaliste (valgus, heli, mehaanilise ärrituse, temperatuuri) või keemiliste stiimulite detekteerimiseks ning neid võib jaotada nägemis-, kuulmis-, tasakaalu-, maitsmis-, haistmis- ning kompimiselundeiks .
Meeleelundites ärritustele reageerivaid ning närviimpulssideks (infokanal) muutvaid ja impulsse kesknärvisüsteemi suunavaid rakke või rakuosi nimetatakse retseptoriteks. Retseptorid on seotud infot vahendava närvirakuga.
Iga meeleelundi retseptorrakud on spetsiifilised ja reageerivad kindlale ärritusele – kas keemilisele või füüsikalisele. Väliskeskkonnast teavet vahendavaid retseptoreid nimetatakse eksteroretseptoriteks ning sisekeskkonna omi intero- ja proprioretseptoriteks.
Meeleelundite funktsiooniks on konverteerida füüsikalised stiimulid närviimpulssideks, mida närvisüsteem seejärel töötleb kõrgemates ajukeskustes. Vahel käsitletakse meeleelundeid kui sensoorseid süsteeme, kus lisaks retseptorrakkudele arvatakse meeleelundite alla kuuluvaks ka aferentsed närvid ja närvisüsteemisisesed juhteteed kuni suuraju sensoorse kooreni. Meeleelunditega saadud teabe põhjal tekivad aistingud ja tajud.
Kurla

Hariduselu

Kurlas on olnud kaks algkooli: Kurla õigeusklik algkool ja Kurla algkool. Õigeusklik kool lõpetas tegevuse esimese Eesti Vabariigi alguses, teine kool tegutses kuni 1936. aastani, mil ta liideti Meossaare kooliga.

Vaatamisväärsused

Külas asub Kurla karstiala.
Majanduskoostöö Organisatsioon

Majanduskoostöö Organisatsioon (The Economic Cooperation Organization, ECO) on valitsustevaheline rahvusvaheline organisatsioon, mis ühendab seitset Aasia ja kolme Euraasia riiki. Selle eesmärk on pakkuda aruteluplatvormi majandusarengu, kaubanduse ja investeerimisvõimaluste edendamiseks.
ECO on loodud ad hoc organisatsioonina Ühinenud Rahvaste Organisatsiooni põhikirja (VIII peatüki) alusel. Ühiseesmärk on luua kaupade ja teenuste ühisturg sarnaselt Euroopa Liiduga. ECO sekretariaat ja kultuuriosakond asuvad Teheranis, majandusbüroo Türgis ja teadusbüroo Pakistanis. Organisatsiooni hõlmatava ala rahvaarv on üle 400 miljoni inimese ja pindala 8,6 miljonit km². Organisatsiooni asutajaliikmed on Türgi, Iraan ja Pakistan. ECO põhikiri allkirjastati 15. märtsil 1995 Islamabadis Pakistanis.
ECO liikmesriigid on Afganistan, Aserbaidžaan, Iraan, Kasahstan, Kõrgõzstan, Pakistan, Tadžikistan, Türgi, Türkmenistan ja Usbekistan.
Hippius

Hippius on perekonnanimi.
2007. aasta põhja suusaalade maailmameistrivõistlused

Põhja suusaalade 2007. aasta maailmameistrivõistlused toimusid 22. veebruarist 4. märtsini Jaapanis Sapporos.
Esmakordselt toimusid põhja suusaalade maailmameistrivõistlused Aasias, need korraldas 1972. aasta olümpialinn Sapporo.
Murdmaasuusatajad võistlesid Shirahatayamas, kus 1990. aastal toimusid Aasia talimängud ja aasta hiljem taliuniversiaad. Suusahüppajate võistlused olid Ōkurayama (suur mägi) ja Miyanomori (normaalmägi) trampliinidel. MM-võistluste avatseremoonia toimus 2002. aasta jalgpalli maailmameistrivõistlusteks valminud Sapporo Dome'is. MM-võistluste maskoti nimeks oli Ezo (Hokkaidō) hirv Norkey.
Boriss Pokrovski

Boriss Aleksandrovitš Pokrovski (vene Борис Александрович Покровский; 23. jaanuar 1912 Moskva – 5. juuni 2009 Moskva) oli vene ooperilavastaja.
Aastal 1938 lõpetas ta Moskva Lunatšarski-nimelise Riikliku Teatriinstituudi (GITIS), hiljem oli samas muusikakateedri õppejõud (alates 1954 professor).
Boriss Pokrovski oli Moskva Suure Teatri pearežissöör aastail 1952–1963 ja 1970–1982. Aastast 1972 Moskva Riikliku Akadeemilise Kammermuusikateatri direktor, mille asutajaks ta ise oli.
On lavastanud üle 180 lavastuse, neist üle 40 Suures Teatris. Töötas palju ka välismaal, nii Euroopas kui ka Jaapanis.
Boriss Pokrovski maeti 8. juunil 2009 Moskva Novodevitšje kalmistule.
Hubertus (Hohenzollerni prints)

Hubertus (täisnimega Hubertus Gustav Adolf Veit Georg Meinrad Maria Alexander; sündinud 10. juunil 1966 Münchenis Saksamaal) on Hohenzollerni prints. 
Tema ema oli Rootsi printsess Birgitta ja isa Hohenzollerni prints Johann Georg. 
2000. aastal abiellus Hubertus Uta Maria Königiga (sündinud 25. veebruaril 1964). Ilmalik laulatus toimus 10. juulil 2000 Grünwaldis ja kiriklik 23. septembril 2000 Mallorcal Hispaanias. 
Paaril oli üks laps, prints Lennart Carl Christian (10. jaanuar 2001 München – 14. jaanuar 2001 München).  
Prints Hubertus elab Münchenis ning töötab firmas ARRI Group, mis toodab stuudiovalgusteid, prožektoreid ja kaameraid.
3. armee (Saksamaa)

Saksa 3. armee (saksa keeles 3. Armee) oli Saksa väliarmee Teises maailmasõjas.

Ajalugu

Moodustati 28. augustil 1939. Võttis osa Poola vallutamisest. Saadeti laiali 21. oktoobril 1939. Enamus staabist läks 16. armee käsutusse.
Vassili Tšitšagov

1789. aasta Ölandi merelahing

1789. aasta kevadel määras keisrinna Katariina II ta Balti laevastiku (mis seisis Tallinna, Kroonlinna ja Kopenhaageni sadamas) juhiks. 6. juulil 1789 toimus tema juhtimisel Rootsi ja Venemaa laevastiku vahel Ölandi saare juures esimene kokkupõrge, kuid Rootsi laevastik hoidus avalikust lahingust ning taandus Karlskrona piirkonda.
Sõjategevus merel lakkas kuni 17. märtsini (6. märts vkj) 1790, mil väike Rootsi eskaader (fregatid Jarramas ja Ulla Fersen ning kutterprikk Husar) tungis kapten Olof Rudolf Cederströmi (1764–1833) juhtimisel Paldiski sadamasse. Laevadelt maabus varahommikul umbes 50–60-meheline (teistel andmetel 110 meest) dessant, mis hävitas sadamas olevad varusid, rikkus sadamakindlustistes olevaid suurtükke, põletas maha 400 mastipuud ja lahkus enne, kui kohale jõudis maavägi Tallinnast. Paldiski garnisoni komandant de Roberty anti sõjakohtu alla, kuid Katariina II andis talle siiski armu.

1790. aasta Tallinna merelahing

1. mail 1790 saabus arvukuselt Vene laevastikku kahekordselt ületav Rootsi laevastik Tallinna reidile (Rootsi laevastikus 26, Vene laevastikus 10 laeva). Tšitšagovi otsusel võeti lahing vastu mitte merel, vaid reidil, kasutades kaitseks laevade suurtükke.  
Rootsi laevastik otsustas rünnata ilma ankrusse jäämata ning alustas 21 laeva ja 6 fregati suurtükkide abil Vene laevastiku ning rannikukindlustiste pommitamist. Tänu Tšitšagovi otsusele pidada lahingut rannikult oli Vene laevastiku tuli täpsem kui reidil oleva Rootsi laevastiku oma. Rootslased kaotasid lahingus ühe laeva, mis jooksis Aegna madalikule ja mille rootslased ära põletasid, teine laev alistus (Prins Carl – 60 suurtüki ja 300 madrusega). Vene Tallinna eskaadri kaotused olid ainult 9 langenut ja 27 haavatut. Pärast edutut rünnakut siirdus Rootsi laevastik Viiburi piirkonda.

1790. aasta Viiburi lahe merelahing

Kroonlinna eskaadri abistamiseks ja pealinn Peterburi kaitseks väljus Tallinna eskaader 17. mail sadamast ning suundus Naissaare juurde, kus jäi äraootavale positsioonile kuni Kroonlinna eskaadriga liitumiseni. Ühendatud jõududega toimus 23.–24. mail 1790 Krasnaja Gorka ranniku piirkonnas merel lahing, mille tulemusena Rootsi laevastik jäi Viiburi lahes ligi kuuks ajaks blokeerituks. 
Tallinna merelahingu eest autasustas Katariina II Tšitšagovit Püha Andrease ordeni ja 1388 pärisorjaga. Viiburi merelahingu eest sai ta aga 1. järgu Georgi ordeni, teemantidega mõõga, hõbeserviisi ja 2417 pärisorjaga mõisa Valgevenemaal.
Keiser Paul I valitsusajal läks Tšitšagov protestiks keisri tegevuse vastu erru ja elas oma mõisas arestis. Keiser keelas tal Peterburi ilmumise.
Admiral suri 4. aprillil 1809 oma mõisas. 
Tema järgi on nimetatud Chichagofi saar Alaskas.

Isiklikku

Vassili Tšitšagovil oli 10 poega, kellest ühest – Pavel Vassiljevitš Tšitšagovist – sai Venemaa Keisririigi mereminister.
West Ham United FC

Endiseid mängijad

Bobby Moore - Paul Ince - Rio Ferdinand - Paolo Di Canio - Joe Cole - Matthew Etherington - Teddy Sheringham - Carlos Tévez - Scott Parker
West Ham United on igavikustanud Bobby Moore'i numbriga 6 särgi ja Dylan Tombidesi numbriga 38 särgi.
David Trimble

William David Trimble (sündinud 15. oktoobril 1944) on Põhja-Iirimaa poliitik.
Kahasse John Hume'iga pälvis ta 1998. aastal Nobeli rahuauhinna.
Semjon Farada

Semjon Lvovitš Farada (vene Семён Львович Фарада; õieti Semjon Lvovitš Ferdman (vene keeles Семён Львович Фердман)); 31. detsember 1933 – 20. august 2009 Moskva) oli juudi päritolu Venemaa teatri- ja filminäitleja.
Semjon Farada oli Moskva Taganka teatri näitleja. Selle kõrvalt tegi ta ligi 70 filmirolli.
Semjon Farada suri 20. augustil 2009, olles 75-aastane. Ta maeti 24. augustil Moskva Trojekurovo kalmistule.
EYS Veljesto

Eesti Yliõpilaste Selts Veljesto ehk EYS Veljesto on üliõpilasselts, mis alustas tegevust 24. veebruaril 1920 Tartus. 
Eesti Üliõpilaste Seltsist lahku löönud seltsi asutajate hulka kuulusid August Annist, Oskar Loorits, Harri Moora,, Julius Mägiste, Ants Oras ja Albert Kivikas.
Veljesto, nagu kõik teisedki üliõpilasorganisatsioonid, suleti 31. juulil 1940. Selts taasasutati 1980ndate lõpul teiste üliõpilasorganisatsioonide taastamise aegu. Humanitaarsete huvidega üliõpilaste seltsi loomise mõte tekkis 1988. aasta kevadel; teostamiseni jõuti sama aasta sügisel ning 28. oktoobril tunnustas EÜS Logos't ülikooli nõukogu. Aasta lõpul võeti suund EYS Veljesto taastamisele; selts taasloodi ametlikult 26. mail 1989.
Seltsi aastapäeva tähistatakse 24. veebruaril.

Tegevusest

Seltsi konvendikorter on asunud Tartus Lai tn. 1 (Ado Grenzsteini maja) krt. 3 ja Gildi tn. 3 krt. 10. 
Aastal 1990 asutas selts Anton Suurkase nimelise kirjandusauhinna.
Samet

Samet (saksa sõnast Samt) on madala tiheda püstkarvastikuga puuvillane, siid-, villane või keemilisest kiudainest riie. Sameti karustuse kõrgus on kuni 2 mm.
Tomatimahl

Tomatimahl on tomatitest valmistatud mahl.
Kauplustes müüdavasse mahla on tootjad tavaliselt lisanud ka soola.
Tomatimahl sisaldab ka antioksüdanti lükopeen, mis mõnede inimeste arvates on heaks vähi ravimiks. Meestearstide sõnul on see eesnäärmevähi ennetamisel väga tõhus. (Vähendavat tõenäosust 30 - 50%)
See on populaarne kokteili "Bloody Mary" koostisosa, segatuna viina ja vürtsidega.
Türi Kultuurikeskus

Türi Kultuurikeskus on kultuurikeskus Järva maakonnas Türil aadressil Hariduse tänav 1. Kultuurikeskus korraldab Türi linna ja Türi valla kultuurielu. Kultuurikeskus haldab Oisu, Taikse ja Kabala rahvamaja.
2018. aasta 28. märtsi loodusõhtul esines Türi Kultuurikeskuses Juhani Pütsepp ja Ingmar Muusikus teemal "Eesti rahvusmaastikest ja nende valimise hetkeseisust".
Gonzalo Higuaín

River Plate

Gonzalo Higuaín alustas oma klubikarjääri Argentinas River Plate's. Ta tegi oma klubidebüüdi 29. mail 2005.
Aastatel 2005–2006 mängis ta River'i meeskonnas kõikide sarjade peale 41 mängu ja lõi 15 väravat.

Madridi Real

2007. aasta jaanuaris siirdus Higuaín 12 miljoni euro eest Hispaania kõrgliiga klubisse Madridi Real. 
Higuaín tuli hooaegadel 2006–07, 2007–08 ja 2011–12 Madridiga Hispaania meistriks. 
2011. aastal aitas ta meeskonnal alistada Hispaania karika finaalis Barcelona. Samuti võitis ta ka 2008. ja 2012. aasta Hispaania superkarika.
Kokku mängis ta klubi rivistuses 7 aasta jooksul 264 mängu ja lõi 121 väravat.

Napoli

Higuaín liitus 2013. aasta suvel Itaalia kõrgliiga klubiga SSC Napoli. 
Ta esindas klubi kolme aasta jooksul 146 mängus ja lõi 91 väravat. 
2013–14 hooajal aitas ta Napolil võita Coppa Italia ja 2014. aastal Itaalia superkarika.

Juventus

Higuaín siirdus 2016. aasta juulis 90 miljoni euro eest Juventusesse. Temast oli toona ajaloos rohkem maksnud vaid kaks jalgpallurit.
Oma esimesel hooajal võitis ta nii Serie A kui Coppa Italia ning jõudis klubiga ka UEFA Meistrite Liiga finaali.

Koondisekarjäär

Argentina jalgpallikoondises debüteeris Higuaín 15. novembril 2006. 
Higuaín on ta tulnud Argentinaga kahel korral hõbedale Copa Américal ja korra maailmameistrivõistlustel.
Vlatadoni klooster

Vlatadoni klooster (kreeka keeles Μονή των Βλατάδων Moní ton Vlatádon) on Konstantinoopoli oikumeenilise patriarhi otsealluvuses stauropegiaalne klooster Thessaloniki linnas Kreekas. 
Vlatadoni klooster ehitati 14. sajandil. See on ainus säilinud bütsantsiaegne klooster Thessalonikis ja kuulub 1988. aastast UNESCO maailmapärandi nimistusse.
Mariin Ratnik

Mariin Ratnik (sündinud 29. veebruaril 1976 Tartus) on Eesti diplomaat.
Ta lõpetas 1999. aastal Tartu Ülikooli majandusteaduskonna ettevõttemajanduse erialal. Ta on õppinud rahvusvahelisi suhteid Humboldti ülikoolis ja on lõpetanud Eesti Diplomaatide Kooli.
Alates 2000. aastast töötab ta Eesti välisministeeriumis.
Alates juulist 2010 oli ta Eesti suursaadik Belgias ja alates novembrist 2010 ühtlasi suursaadik Luksemburgis. Alates septembrist 2011 oli ta Eesti suursaadik Euroopa Julgeoleku- ja Koostööorganisatsiooni juures. 11. juunil 2019 nimetas president Kersti Kaljulaid ta Eesti suursaadikuks Hispaanias.
Soomusrongide Brigaad

Soomusrongide Brigaad oli Eesti soomusrongide väeüksus (brigaad).
Brigaad moodustati 1. veebruaril 1921 pärast Soomusrongide Diviisi reorganiseerimist. Reorganiseerimise käigus olid tulevaselt brigaadilt ära võetud jalaväeosad. 
1923. aasta 1. augustist reorganiseeriti Soomusrongide Brigaad kaheks rügemendiks: 1. Soomusrongirügement, mis asus Tapal, ja 2. Soomusrongirügement, mis asus Valgas. 1934. aasta 30. novembrist moodustati kahest soomusrongirügemendist üks Soomusrongirügement, mis asus Tapal.
1923. aasta augustis Soomusrongide brigaadi koosseisu kuulunud tankide- ja soomusautokompaniist, mis  jagati kaheks rügemendiks ja  Sõjaväe Varustusvalitsuse koosseisu kuulunud autokompaniist  formeeriti ka auto-tankidivisjon.
Siim Valmar Kiisler

Haridus

Lõpetas 1984 Tallinna 2. Keskkooli kuldmedaliga ja 1991 Tallinna Tehnikaülikooli automatiseeritud juhtimissüsteemide erialal. Siim Valmar Kiisler on Korporatsioon Fraternitas Liviensis vilistlane.

Teenistuskäik

Aastatel 1995–2003 Glacier Eesti AS-i nõukogu esimees. 
1999–2001 Tallinna Kesklinna vanem. Kesklinna vanemana lõpetas aastaid kestnud linnaametnike ebaseadusliku korteriäri kesklinnas.
2003–2005 ja 2006–2007 oli ta X Riigikogu liige. Aastatel 2003–2005 juhtis Riigikogu Res Publica fraktsiooni, 
2007–2008 oli Majandus- ja kommunikatsiooniministeeriumi abiminister. 
23. jaanuarist 2008 kuni 26. märtsini 2014 oli ta regionaalminister.

Isiklikku

Siim Valmar Kiisleri abikaasa on Merly. Nende lapsed on Taavi Kalle, Heiki Rein, Mati Kalev, Mari Helmi ja Arti Tanel.
Uno Anton

Uno Anton (4. aprill 1942 Suislepa – 19. aprill 2012) oli eesti majandijuht ja poliitik.
Ta sündis Suislepas kuuelapselise pere viienda lapsena. Isa suri varakult, ema kasvatas lapsi üksi. Ta õppis Suislepa algkoolis, Mustla Keskkoolis ja Paide tööstustehnikumis. Pärast Paide kooli lõpetamist töötas ta ekskavaatorijuhina ja õppis samal ajal kaugõppekeskkoolis. Aastatel 1961–63 töötas ta ekskavaatorijuhina Viljandi EPT-s. Aastatel 1963–66 oli ta sõjaväes. Aastatel 1966–71 õppis ta Eesti Põllumajanduse Akadeemias agronoomiat.
Aastatel 1971–72 töötas ta Vambola kolhoosis osakonnajuhatajana, 1972–73 oli ta samas ametis Tarvastu kolhoosis. Aastal 1973 määrati ta Kärstna kolhoosi peaagronoomiks, aastatel 1976–81 oli ta Kärstna kolhoosi esimees. Aastatel 1981–90 töötas ta Tarvastu kolhoosi esimehena.
Ta oli aastatel 1990–92 Eesti Vabariigi Ülemnõukogu liige. Tema kandidatuuri esitas Paistu kolhoosi Holstre osakonna töökollektiiv ja ta sai valimistel 7935 häält. Ülemnõukogus kuulus ta maaelukomisjoni ja sõltumatute demokraatide saadikurühma. Ta hääletas 20. augustil 1991 ühena 69 Ülemnõukogu liikmest Eesti Vabariigi iseseisvuse taastamise poolt.
Saadikuvolituste lõppemisel asus ta aastal 1992 tööle Tarvastu metskonda, kust jäi aastal 2000 pensionile.
Ta oli Tarvastu külanõukogu saadik ja aastatel 1993–1996 Tarvastu vallavolikogu saadik. Ta kandideeris valimisliidus Kärstna Sõltumatute Ühendus ja sai 136 häält.
Gazanfer ağa

Gazanfer ağa (... – 1603) oli veneetslasest riigimees Osmanite riigis.

Elulugu

Gazanferi ja tema venna röövisid nooruses korsaarid. 
Gazanfer oli Selim II lemmikeunuhh. Ta nõustus kastreerimisega, et saada hea ametikoht sultani haaremis. Seal teenis ta ka Selimi orjatari ja hilisemat seaduslikku abikaasat Nurbanu Sultanit, kes oli tõenäoliselt samuti veneetslane.

Kujutamine kunstis

Türgi teleseriaalis "Sajandi armastus" mängib Gazanferi rolli Cavit Çetin Güner.
Kohustis

Kohustis (ingl liability) on raamatupidamiskohustuslase eksisteeriv kohustus, mis tuleneb mineviku sündmustest ja millest vabanemine eeldatavalt vähendab majanduslikult kasulikke ressursse.
Majanduses tuleb eristada kohustist ja kohustust, mis ei ole sünonüümid, ning samuti eristatakse neid mõisteid rahvusvahelistes standardites. Kohustus (ingl obligation) on vajadus või vastutus tegutseda või käituda kindlal moel. 
Raamatupidamises kajastatakse ettevõtte kohustisi bilansis. Bilansiskeemil on kaks poolt: aktiva ja passiva. Ettevõtte varad kajastatakse aktivas ning kohustised ja omakapital passivas. Aktiva ja passiva peavad olema alati võrdsed ehk tasakaalus. Kohustised ja omakapital on ettevõtte vara soetamise allikad: kui ettevõttel on vara, siis on see millegi arvelt soetatud. Seetõttu kohustised näitavadki, kui palju on hetkeseisuga ettevõttel vara soetatud võlgu. 
Tavaliselt on kohustis rahaliselt hinnatav nõue ettevõttele ning selle rahuldamiseks peab ettevõte loobuma oma varast. Enamasti on loovutav vara raha. Kohustised on näiteks võlad tarnijatele (ostetakse kaupa/teenust – tasutakse hiljem arvega, tekib võlg tarnijatele; arvestatakse palka – tekib võlg töövõtjale ja seaduse järgi maksuvõlg) ning nende täitmiseks tuleb ettevõttel loobuda oma varast. Kohustis ei pruugi tekkida alati kohe, vaid ka mõne aja möödudes. Näiteks kui ostetakse kaupa, siis tekib võlg tarnijale, arvet ei tasuta õigel ajal ja hiljem lisandub arvele intress ning tekib lisaks arve maksmise kohustusele intressi maksmise kohustis.

Jagunemine

Maksetähtpäevast lähtudes jagatakse kohustised lühi- ja pikaajalisteks.

Lühiajalised eraldised

Lühiajaline eraldis on tõenäoliselt võimalik kohustis, mille aeg või summa ei ole teada ning mis võib muutuda tegelikuks kohustiseks mingi aja möödudes. Tuleb hinnata kõige tõenäolisemas summas, näiteks garantiikohustis.

Pikaajalised kohustised

Pikaajalise kohustise korral on maksetähtaeg bilansi koostamise päevast arvates üle ühe aasta, samuti kuuluvad pikaajaliste kohustiste hulka kõik muud kohustised, mis ei liigitu lühiajaliste kohustiste alla.

Muud pikaajalised võlad

Muud pikajaajalised võlad on võlad, mille tagasimakse tähtaeg on rohkem kui üks aasta ja ei liigitu lühiajaliste kohustiste alla, näiteks võlg tarnijale või tütarettevõttele ning saadud ettemaksed.

Pikaajalised eraldised

Pikaajalised eraldised, mis tõenäoliselt teostuvad hiljem kui ühe aasta pärast ning mille aeg ja määr pole bilansi koostamise hetkel teada, näiteks kohtuvaidlustega seotud kulud .
Eeva Vahur

Eeva Vahur (pseudonüüm aastast 1929, kodanikunimi aastani 1939 Elvira Palm, aastast 1939 Neemre; 6. juuli 1905 Tartu – 31. märts 1994 Viljandi) oli eesti näitleja ja dramaturg.
Ta lõpetas aastal 1923 Tartus A. Grassi saksa tütarlastegümnaasiumi, õppis aastatel 1923–1925 Tartu Ülikooli filosoofiateaduskonnas, lõpetas aastal 1937 Tartu Näitekunsti Stuudio.
Ta mängis aastatel 1929–1932 Tartu Töölisteatris, aastatel 1937–1959 Vanemuises ja aastatel 1960–1987 Ugalas. Ta kirjutas aastal 1955 dramatiseeringu Tammsaare "Tõde ja Õigus" II osale, "Mauruse kool".

Isiklikku

Ta oli abielus näitleja Eero Neemrega.
Ukraina õigeusu kirikute ühendkogu

Ukraina õigeusklike ühendamine

11. oktoobril 2018 teatas Konstantinoopoli patriarhaat, et jätkab "Ukraina kirikule" (Church of Ukraine) autokefaalia andmise idee elluviimist.

Osalejad

Kirikukogu kutsus kokku Konstantinoopoli patriarh Bartholomeos I, kes saatis kutsed osalemiseks Ukraina kõigi õigeusu kirikute – Kiievi Patriarhaadi Ukraina Õigeusu Kiriku (KPUÕK), Ukraina Autokefaalse Õigeusu Kiriku (UAÕK) ja Moskva Patriarhaadi Ukraina Õigeusu Kiriku (MPUÕK) – piiskoppidele. Asutav kogu kutsuti kokku kohaliku kiriku kogu formaadis: iga kutsutud piiskopiga tuli kaasa üks tema piiskopkonna vaimulik ja ilmik või munk. Kutsutud piiskoppidest osalesid kõik 42 KPUÕK piiskoppi, kõik 12 UAÕK piiskoppi ja 2 73-st MPUÕK piiskopist. Kirikukogu juhatasid ühiselt Konstantinoopoli patriarhi määratud eksarh, Gallia metropoliit Emmanuel (Adamakis) ja Ukraina president Petro Porošenko. Ühendkogul ei osalenud MPUÕK Tšerkassõ ja Kanivi metropoliit Sofronius, kes oli selles kirikus üks autokefaalia pooldaja.

Otsused

Päevakorras oli kohaliku autokefaalse Ukraina Õigeusu Kiriku (UÕK) asutamine, selle põhikirja kinnitamine ja kirikupea valimine. Ühendkogu hääletas UÕK asutamise poolt ja kinnitas põhikirja. Kirikupeaks valiti Kiievi Patriarhaadi Ukraina Õigeusu Kiriku Perejaslavi ja Bila Tserkva metropoliit Epifanius (Dumenko). Uue kiriku eestseisja tiitliks sai Kiievi ja kogu Ukraina metropoliit, sest kirik asutati metropooliana.
Nanzhuangtou leiukoht

Nanzhuangtou leiukoht (hiina keeles  南莊頭遺址, Nánzhuāngtóu yízhǐ) on neoliitiline leiukoht Hiinas Hebei provintsis Baoding Shi ringkonna õigustega linnas Xushui maakonnas Kollase jõe ja Baiyangdiani märgala lähedal Nanzhuangtou külast umbes 2 km kirdes, 12 km Baodingist lõunas. Geograafilised koordinaadid on 39°07' N, 115°39' E. Koht avastati 1986. aastal ja kaevati välja 1997. aastal. Alates 2001. aastast on see Hiina Rahvavabariigi mälestiste loendis. 
See dateeritakse radiosüsiniku meetodil ajavahemikku  12 600 – 11 300 aastat cal BP või 11 500 – 11 000 aastat BP või 10 500 – 9700 aastat tagasi. See on kõige vanem teadaolev neoliitiline leiukoht Põhja-Hiinas. Tegu on põllumajandusele ülemineku etapiga.  
Rabast leiti 47 potikildu dateeringuga 10 200 aastat BP, mis on vanim Hiinast leitud keraamika. Leiti ka luuesemeid ning jahvekive, mis näitavad, et tegu on kõige vanema leiukohaga, kus on märke hirsikasvatusest.
Arvatakse, et Nanzhuangtou inimesed kodustasid koera. On leitud faasanlaste luid; on väidetud, et tegu oli lindudega džunglikana perekonnast, kes võib-olla olid kodustatud;  teised autorid on selle ümber lükanud. 
Leiukoht avastati 1986. aastal.
Peter Koch noorem

Peter Koch (19. august 1658 Tallinn – 10. september 1710 Tallinn) oli Eesti vaimulik.
Ta õppis Tallinna gümnaasiumis ja lõpetas selle 22. juunil 1681. Edasi asus ta õppima (immatrikuleeriti 12. augustil 1681) Kieli Ülikooli, seejärel (immatrikuleeriti 5. oktoobril 1682, oli kohal veel aastal 1685) Wittenbergi Ülikooli. Aastal 1686 oli ta koduõpetajaks Alu mõisas. Ordineeriti 7. juunil 1689 õpetajaks.
Ta oli aastatel 1689–1710 Jüri koguduse õpetaja. Ida-Harju praostkonna praostiks sai ta 16. detsembril 1706.
Ta on kirjutanud pühendusluuletuse Gebhard Salemannile, mis ilmus trükis Kielis septembris 1682.

Isiklikku

Tema isa oli Tallinna Püha Vaimu koguduse õpetaja Peter Koch, vanaisa oli Tallinna Püha Vaimu koguduse õpetaja Georg Salemann, tema onu Joachim Salemann oli Tallinna Oleviste koguduse õpetaja, Tallinna superintendent ja Eestimaa piiskop.
Dragutin Tadijanović

Dragutin Tadijanović (4. november 1905 – 27. juuni 2007) oli horvaadi luuletaja.
Tadijanović sündis Rastušje külas Slavonski Brodi lähistel. Ta hakkas luuletusi kirjutama 13-aastaselt ning õppis alguses Zagrebis metsatööstust.
Tadijanovići sulest ilmus üle kahekümne luulekogu, esimene aastal 1931. Tadijanović kirjutas horvaadi keeles ning töötas ka tõlgi ja kriitikuna.
Tadijanovići peetakse üheks 20. sajandi populaarsemaks ning tähelepanuväärsemaks horvaadi luuletajaks ning tema luuletus "Balada o zaklanim ovcama" (eesti keeles "Tapetud lamba ballaad") on üks horvaadi kirjanduse võimsamatest teostest. Tadijanovići luuletusi on tõlgitud 20 keelde. Ta avaldas üle 200 luuletuse 20 luulekogus.
Tadijanović suri 2007. aastal 101-aastasena.
Tallinna Kunstikool

Tallinna Kunstikool on kunstikallakuga munitsipaalhuvikool Tallinnas.
Tallinna Kunstikool asutati 1975. aastal.
Koolis töötab 17 õpetajat. Direktor on Märt Sults (kuni 2019. aastani Toomas-Vahur Lihtmaa).
Kool asub aadressil Kevade 4.
Koolis on võimalik õppida järgmisi õppeaineid: joonistamine, maalimine, kompositsioon, vormiõpetus, kunstiajalugu, graafika, keraamika, disaini alused, kirjakunst, fotograafia.
Põhiõppesse võivad sisse astuda 5.–12. klassi õpilased. Vastuvõtt toimub katsetega. Töötavad ka 1.–4. klassi laste rühmad.